Dôvodová   správa

Všeobecná časť

Návrh nariadenia vlády Slovenskej republiky o minimálnych bezpečnostných a zdravotných požiadavkách pri používaní pracovných prostriedkov (ďalej len „návrh nariadenia vlády“) predkladá Ministerstvo práce, sociálnych vecí a rodiny Slovenskej republiky  podľa  § 2 ods. 1 písm. e) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov.

 Legislatívne je špecifická problematika bezpečnosti a ochrany zdravia pri používaní pracovných prostriedkov v súčasnosti upravená nariadením vlády  Slovenskej  republiky       č. 159/2001 Z. z. o minimálnych bezpečnostných a zdravotných požiadavkách pri používaní pracovných   prostriedkov   v znení  nariadenia  vlády Slovenskej republiky č. 470/2003 Z. z. Vzhľadom na skutočnosť, že uvedené  nariadenie  vlády, ktoré   bolo  vydané  na  základe splnomocňovacieho ustanovenia § 16 ods. 1 písm. b) zákona č. 330/1996 Z. z. o bezpečnosti a ochrane zdravia pri práci v znení neskorších predpisov,  ktorý  bol zrušený zákonom č. 124/2006 Z. z. o bezpečnosti a ochrane zdravia pri práci  a o zmene a doplnení niektorých zákonov, stratilo právnu oporu, predkladá sa návrh nového nariadenia vlády.    

Návrh nariadenia vlády konkretizuje všeobecnú povinnosť zamestnávateľa zabezpečovať, aby pracovné prostriedky neohrozovali bezpečnosť a zdravie zamestnancov a v tomto zmysle ustanovuje minimálne požiadavky a podmienky používania pracovného prostriedku, kontrolu, oboznamovanie a informovanie  zamestnancov vo vzťahu k nebezpečenstvám spojených s používaním pracovného prostriedku.

Návrh nariadenia vlády preberá v plnom rozsahu Smernicu Rady  89/655/EHS z 30. novembra 1989 o minimálnych požiadavkách na bezpečnosť a ochranu zdravia pri používaní pracovných zariadení pracovníkmi pri práci, ktorá bola zmenená a doplnená Smernicou Rady 95/63/ES z 5. decembra 1995 a doplnená Smernicou Európskeho parlamentu a Rady 2001/45/ES z 27. júna 2001. 

Návrh nariadenia vlády je v súlade s Ústavou Slovenskej republiky, ďalšími všeobecne záväznými právnymi predpismi, ako aj s medzinárodnými zmluvami, ktorými je Slovenská republika viazaná, napríklad Dohovorom Medzinárodnej organizácie práce č. 155 z roku 1981 o bezpečnosti a zdraví pri práci a o pracovnom prostredí.

Navrhovaná právna úprava nemá dopad na štátny rozpočet, rozpočty obcí a vyšších územných celkov, na hospodárenie verejnoprávnych inštitúcií, ani na životné prostredie. Predpokladá sa pozitívny dopad návrhu nariadenia vlády na zlepšenie stavu bezpečnosti a ochrany zdravia pri práci a následne na znižovanie počtu a závažnosti pracovných úrazov a chorôb z povolania.

Sekcia rozpočtovej politiky Ministerstva financií Slovenskej republiky v stanovisku č. MF/14900/2006 – 411 z 12. 4. 2006 oznámila, že nemá k rozpočtovým dôsledkom uvedeného návrhu nariadenia vláda pripomienky. 

Osobitná časť

K § 1
Návrhom sa vymedzuje predmet nariadenia vlády, ktorým sú minimálne bezpečnostné a zdravotné požiadavky  pri používaní pracovných prostriedkov. 

K § 2
Návrh  vymedzuje základné pojmy na účely tohto nariadenia vlády. 

K § 3
Navrhuje sa ustanoviť všeobecné povinnosti zamestnávateľa v záujme zaistenia bezpečnosti a ochrany zdravia  zamestnanca pri používaní pracovného prostriedku. V tomto zmysle je zamestnávateľ povinný vykonať potrebné opatrenia, ktoré sa týkajú poskytovania pracovného prostriedku vhodného na príslušnú prácu alebo prispôsobenia pracovného prostriedku  vykonávanej práci.
	Zamestnávateľ je povinný už pri výbere pracovného prostriedku prihliadať na osobitné pracovné podmienky, druh práce, nebezpečenstvá existujúce na pracovisku a na nebezpečenstvá,  ktoré môžu dodatočne vyplynúť z používania pracovného prostriedku na konkrétnom pracovisku. 

K § 4
	Návrh nariadenia vlády ukladá povinnosti zamestnávateľovi vo vzťahu k zabezpečeniu minimálnych požiadaviek na pracovný prostriedok a minimálnych požiadaviek na používanie pracovného prostriedku, ktoré sú uvedené v prílohe č. 1 a 2 k tomuto nariadeniu vlády.

K § 5
Pretože bezpečnosť pracovného prostriedku závisí od jeho správnej inštalácie a správneho fungovania, návrh nariadenia vlády upravuje povinnosti zamestnávateľa v oblasti zabezpečovania kontrol pracovného prostriedku, ktoré môžu vykonávať len na túto činnosť oprávnené osoby v zmysle právnych a ostatných predpisov na zaistenie bezpečnosti a ochrany zdravia pri práci. 
Podľa podmienok používania pracovného prostriedku a možnosti vzniku nebezpečenstva návrh nariadenia vlády ustanovuje pravidelné kontroly alebo skúšky pracovného prostriedku a osobitné kontroly pracovného prostriedku pri vzniku mimoriadnych okolností ako je napr. porucha, havária alebo dlhšia prestávka v používaní pracovného prostriedku. Vykonanie kontroly sa musí preukázať dokladmi, ktoré sa musia nachádzať v mieste používania pracovného prostriedku. Ak vykonávanie kontrol a skúšok nie je upravené v osobitných predpisoch, ich rozsah a periodicitu určuje zamestnávateľ. 

K § 6
Návrhom nariadenia vlády sa ustanovujú povinnosti zamestnávateľa pri používaní pracovného prostriedku, ktorý môže osobitne ohroziť bezpečnosť a zdravie zamestnanca.  Zamestnávateľ v takom prípade zabezpečí, aby pracovný prostriedok používal  ním poverený zamestnanec a  činnosť spojenú so starostlivosťou o  pracovný prostriedok (opravárske, prestavbové a údržbárske práce) vykonávala oprávnená osoba.

K § 7
Zamestnávateľ musí pri používaní pracovných prostriedkov uplatňovať ergonomické princípy. 

K § 8 
Navrhujú sa ustanoviť všeobecné povinnosti zamestnávateľa v oblasti oboznamovania a informovania zamestnanca o používaní pracovného prostriedku, poskytnutí  primeraných  informácií prípadne písomných návodov na obsluhu, ktoré obsahujú podmienky na používanie pracovného prostriedku, predvídateľné mimoriadne situácie a závery zo skúseností získaných pri používaní pracovného prostriedku. Zamestnávateľ má osobitnú povinnosť vo vzťahu k zamestnancovi používajúcemu pracovný prostriedok, ktorý môže osobitne ohroziť  bezpečnosť a zdravie zamestnanca  (poverený zamestnanec) a k oprávneným osobám, ktoré musí vyškoliť primerane k nebezpečenstvám.  

K § 9
  Prechodným ustanovením sa v súlade so Smernicou Európskeho parlamentu a   Rady  2001/45/ES, ktorá dopĺňa Smernicu Rady 89/655/EHS, upravuje legisvakačná lehota na splnenie požiadaviek  pracovných prostriedkov používaných pri dočasnej práci vo výške podľa prílohy č. 1 piateho bodu. 

K § 10
Identifikuje sa preberaný právny akt Európskych spoločenstiev.  

K § 11
Navrhuje sa zrušenie nariadenia vlády Slovenskej republiky č. 159/2001 Z. z. o minimálnych bezpečnostných a zdravotných požiadavkách pri používaní pracovných prostriedkov v znení nariadenia vlády Slovenskej republiky č. 470/2003 Z. z., ktoré bolo vydané na základe § 16 ods. 1 písm. b) zákona č. 330/1996 Z. z. o bezpečnosti a ochrane zdravia pri práci v znení neskorších predpisov.

K § 12
Navrhuje sa deň nadobudnutia účinnosti nariadenia vlády. 
	
K prílohe č. 1
Vymedzujú sa všeobecné minimálne požiadavky na pracovný prostriedok a ďalšie minimálne požiadavky na špecifické typy pracovných prostriedkov.

K prílohe č. 2
Upravujú sa požiadavky týkajúce sa používania pracovných prostriedkov podľa § 4 ods. 3 návrhu nariadenia vlády.
	Okrem všeobecných požiadaviek na používanie pracovného prostriedku sa v prílohe  ustanovujú osobitné požiadavky na používanie troch druhov pracovných prostriedkov, a to na
a)	mobilné pracovné prostriedky s vlastným  pohonom, ktoré sa pohybujú prostredníctvom vlastného zdroja energie  poháňajúceho pracovný prostriedok a pracovné prostriedky bez takého pohonu,
b)	pracovné prostriedky na zdvíhanie bremena, v rámci ktorých sa prílohou vymedzujú požiadavky na pracovné prostriedky na neusmerňované zdvíhanie bremena. Ide o pracovné prostriedky, kde sa bremeno zdvíha voľne pomocou viazacích prostriedkov a zdvíhanie bremena nie je technicky usmerňované,
c)	pracovné prostriedky používané pri dočasnej práci vo výške.

K prílohe č. 3
	Uvádza sa  preberaný právny akt Európskych spoločenstiev vrátane jeho zmien a doplnení.